**Acut**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e dor de toate câte-au fost și sunt,

Păstrez pe buze orice amănunt

Din noaptea-n care descălțați de ploi

Ne-am prins în jocul ielelor și-apoi

Ne-am îmbătat cu elixir divin

Îți amintești? Din cupa ta de vin

Mi-ai dat să beau nectarul buzelor

Și am putut să mă transform în zbor,

În șevalet pentru culori vernil

Să te pictez. M-ai botezat April,

Ți-am tatuat pe gleznă un sărut

Te vreau! Mă doare lipsa ta acut.

- Am rupt din calendare file vechi

Şi din străini în suflete perechi

Ne-am regăsit sub cerul altei vieţi

În roua dulce-a unei dimineţi

Cu ochii de speranţă aburiţi,

Doi visători nebuni, îndrăgostiţi,

Departe de minciuni şi compromis

Urmăm de ani-lumină-același vis.

Mi-e dor de tot ce nu s-a întâmplat,

De aripa crescută-n omoplat

Ce-nsângerează-n trupul meu fragil

În lipsa ta, iubitul meu, April.

Ioan Grigoraș Liliana Trif